Diari Oficial de la Generalitat Valenciana


Sumari del DOGV 4951, del 22-02-2005 (2005/1677)

ORDRE de 30 de desembre de 2004, de la Conselleria d'Economia, Hisenda i Ocupació, per la qual es convoquen les ajudes del Programa d'Ocupació Pública d'Interés Social, per a l'exercici 2005.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4951

Data del DOGV
:   22-02-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/1677


Data del document
:   30-12-2004

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * administració local
    * iniciativa local d'ocupació
    * administració regional
    * universitat
    * creació d'ocupació
    * administració central
    * suport econòmic
    * lluita contra l'atur
    * societat sense fins de lucre
    * ajuda pública

ORDRE de 30 de desembre de 2004, de la Conselleria d'Economia, Hisenda i Ocupació, per la qual es convoquen les ajudes del Programa d'Ocupació Pública d'Interés Social, per a l'exercici 2005. [2005/X1677]
  
El Reial Decret 2.673/1998, d'11 de desembre (BOE de 28 de desembre), traspassa a la Comunitat Valenciana, amb efectes d'1 de gener de 1999, les funcions i els servicis que en matèria de treball, ocupació i formació realitzava l'Institut Nacional d'Ocupació.
  
La Llei 3/2000, de 17 d'abril (DOGV núm. 3737, de 26 d'abril), de creació del Servici Valencià d'Ocupació i Formació (SERVEF), atribueix les competències de gestió de les polítiques actives d'ocupació transferides per l'Institut Nacional d'Ocupació a l'esmentat organisme autònom.
  
Entre les funcions de gestió i control assumides en virtut del mencionat Reial Decret s'hi troben, d'una banda, les referides a les subvencions per a la contractació per les corporacions locals de treballadors desocupats en la realització d'obres i servicis d'interés general i social, regulades per l'Ordre de 26 d'octubre de 1998 (BOE de 21 de novembre), del Ministeri de Treball i Afers Socials, modificada per l'Ordre TAS/3657/2003, de 22 de desembre (BOE de 30 de desembre de 2003).
  
D'altra banda, hi ha les referides a les subvencions per a la contractació per l'administració General de l'Estat i els seus organismes autònoms, comunitats autònomes, universitats i institucions sense ànim de lucre, de treballadors desocupats en la realització d'obres i servicis d'interés general i social, regulades per l'Ordre de 19 de desembre de 1997 (BOE de 30 de desembre), del Ministeri de Treball i Afers Socials.
  
La disposició addicional segona de l'Ordre de 26 d'octubre de 1998 i la disposició addicional primera de l'Ordre de 19 de desembre de 1997 estableixen que les comunitats autònomes que hagen assumit el traspàs de les funcions i dels servicis en matèria de gestió dels programes públics d'ocupació que regulen, podran acomodar l'esmentada Ordre a les especialitats que es deriven de la seua organització.
  
La Llei 12/2001, de 9 de juliol, de Mesures Urgents de Reforma del Mercat de Treball per a l'Increment de l'Ocupació i Millora de la seua Qualitat, publicada en el BOE número 164, de 10 de juliol de 2001, va introduir una nova lletra d) en l'article 15 de la Llei de l'Estatut dels Treballadors, Text Refós aprovat pel Reial Decret Legislatiu 1/1995, de 24 de març, que afectava directament la concessió de subvencions del Programa d'Ocupació Pública d'Interés Social, tant pel que fa a la quantia de les ajudes com a la modalitat de contractació que, d'acord amb l'esmentada Llei, és el denominat «contracte d'inserció».
  
Des de gener de 2002, data d'inici de l'aplicació del contracte d'inserció, s'han produït efectes no desitjats des del punt de vista del foment de l'ocupació i la millora de l'ocupabilitat dels desocupats, la qual cosa ha aconsellat que no siga utilitzat en els programes regulats per les ordres del Ministeri de Treball i Afers Socials de 19 de desembre de 1997 i de 26 d'octubre de 1998, abans citades. En conseqüència, amb data 22 de juliol de 2004 va ser publicada en el BOE l'Ordre TAS/2435/2004, de 20 de juliol, per la qual s'exceptuen determinats programes públics de millora de l'ocupabilitat en relació amb la utilització del contracte d'inserció i es modifica l'Ordre de 19 de desembre de 1997, del Ministeri de Treball i Afers Socials, ja citada.
  
Aquesta convocatòria de subvencions, que pretén complir els compromisos del Pacte Valencià pel Creixement i l'Ocupació 2001-2006 (PAVACE), estableix en el títol I les disposicions comunes de les distintes modalitats d'ajudes de foment de l'ocupació pública d'interés social.
  
En el títol II s'hi regulen les particularitats de les diferents ajudes per a la contractació de desocupats en la realització d'obres d'interés general i social:
  
1. En el capítol I s'hi arrepleguen les subvencions en col·laboració amb les corporacions locals (EMCORP).
  
2. En el capítol II s'hi estableixen les ajudes al pla d'actuacions per a la millora de l'ocupació rural (PAMER).
  
3. En el capítol III s'hi regulen les subvencions adreçades a òrgans de l'administració General de l'Estat i els seus organismes autònoms, a entitats autònomes de la Generalitat Valenciana, i a universitats i institucions sense ànim de lucre que contracten treballadors desocupats per a la realització d'obres i servicis d'interés general i social (EMORGA).
  
En virtut d'això, fent ús de les facultats conferides per la Llei 5/1983, de 30 de desembre, del Govern Valencià i, d'acord amb el que estableix el Decret 112/2003, d'11 de juliol, pel qual s'aprova el Reglament Orgànic i Funcional de la Conselleria d'Economia, Hisenda i Ocupació.
  
ORDENE
  
Títol I
  
Disposicions comunes
  
Capítol I
  
Disposicions generals
  
Article 1. Objecte i àmbit
  
Aquesta ordre té com a objecte promoure la generació d'ocupació d'interés general i social mitjançant la concessió d'ajudes i subvencions a càrrec dels pressupostos de la Generalitat Valenciana, d'acord amb els principis d'objectivitat, concurrència i publicitat, i garantint la transparència de les actuacions administratives.
  
En concret, seran objecte de les subvencions regulades en aquesta ordre, la contractació de treballadors desocupats per a l'execució d'obres o de servicis d'interés general i social en l'àmbit de la col·laboració amb les entitats descrites en l'article 2, d'acord amb la dotació pressupostària que s'assigne amb aquest fi.
  
Article 2. Beneficiaris de les subvencions
  
Podran ser beneficiaris de les subvencions previstes en aquesta ordre:
  
1. Les corporacions locals o les entitats que en depenen o que hi estan vinculades dins de l'àmbit territorial de la Comunitat Valenciana que, gaudint de capacitat tècnica i de gestió suficients per a l'execució del corresponent projecte, contracten treballadors desocupats per a l'execució d'obres o la prestació de servicis considerats d'interés general i social (títol II, capítol I) o per a la realització d'actuacions mediambientals (títol II, capítol II).
  
2. Òrgans de l'administració General de l'Estat i els seus organismes autònoms, entitats autònomes de la Generalitat Valenciana, universitats i institucions sense ànim de lucre amb seu a la Comunitat Valenciana que contracten treballadors desocupats per a l'execució d'obres o la prestació de servicis considerats d'interés general i social, sempre que gaudisquen de capacitat tècnica i de gestió suficients per a l'execució del corresponent projecte (títol II, capítol III).
  
Article 3. Obligacions dels beneficiaris
  
Amb independència de les obligacions específiques previstes per a cada programa en aquesta ordre, i de les que expressament s'arrepleguen en la resolució de concessió, són exigibles les següents obligacions genèriques:
  
a) Realitzar l'activitat o adoptar el comportament que fonamente la concessió de la subvenció en la forma i els terminis establits.
  
b) Justificar davant de l'òrgan concedent la realització de l'activitat o l'adopció del comportament, així com el compliment dels requisits i de les condicions que en determinen la concessió o el gaudi.
  
c) Comunicar a l'òrgan concedent l'obtenció d'unes altres subvencions o ajudes per a la mateixa finalitat, procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció que puguen donar lloc a la modificació de la resolució de concessió.
  
d) Facilitar totes les dades i la informació, en qüestions relacionades amb les subvencions concedides, requerides pel SERVEF
  
e) Sotmetre's a les actuacions de control financer de la Intervenció General de la Generalitat Valenciana i, si és el cas, dels òrgans competents del Fons Social Europeu en relació amb les subvencions concedides.
  
f) Obligar-se, si és el cas, a justificar la subvenció de l'any anterior.
  
Article 4. Requisits dels treballadors que calga contractar
  
1. Abans de la contractació dels treballadors, els beneficiaris sol·licitaran l'oferta d'ocupació al centre SERVEF de la Generalitat Valenciana corresponent. Els treballadors contractats hauran de ser desocupats inscrits així als centres SERVEF d'Ocupació de la Generalitat Valenciana.
  
2. Les entitats beneficiàries contractaran els treballadors entre els facilitats pel centre SERVEF d'Ocupació, per a la qual cosa utilitzaran, preferentment, modalitats de contractació que permeten un major volum de contractes i de treballadors, sempre que les fórmules no impossibiliten o dificulten la realització del projecte.
  
3. En el cas de baixa d'algun dels treballadors contractats abans de l'acabament de l'obra o del servici, es podrà substituir per un altre treballador, en el termini d'un mes, entre els enviats inicialment pel centre SERVEF d'Ocupació. Si entre els enviats no hi quedaren treballadors, s'aplicarà el procediment dels paràgrafs 1 i 2 d'aquest article, circumstància que haurà de ser comunicada a l'òrgan que va concedir la subvenció.
  
Article 5. Criteris per a la selecció de treballadors
  
1. Els treballadors objecte de les contractacions regulades en aquest títol que reunisquen els requisits establits en l'article 4 d'aquesta ordre se seleccionaran tenint en compte els criteris següents:
  
a) Major adequació al lloc de treball oferit.
  
b) Condició de discapacitat del demandant d'ocupació.
  
c) Nivell de protecció per desocupació dels possibles beneficiaris.
  
d) Existència de responsabilitats familiars, entenent-se per això que el treballador desocupat que es contracta tinga a càrrec seu el cònjuge, fills menors de vint-i-sis anys o majors discapacitats o menors acollits.
  
e) La condició de dona i l'edat d'acord amb els criteris establits en el Pla Nacional d'Acció per a l'Ocupació.
  
2. Els criteris esmentats s'aplicaran d'acord amb la forma i el procediment que determine la resolució de la directora general del SERVEF, amb la consulta prèvia a l'òrgan de participació institucional dels agents socials.
  
3. No obstant això, entre els col·lectius citats hi tindran preferència els desocupats de llarga duració.
  
Article 6. Destinació de les subvencions públiques i quanties
  
1. Les subvencions que s'atorgaran es destinaran al finançament dels costos salarials dels treballadors que, reunint els requisits fixats en aquesta norma, siguen contractats per a l'execució de les obres o dels servicis d'interés general i social, d'acord amb el que estableixen els articles 4 i 5 d'aquesta ordre.
  
2. La quantia de la subvenció que percebran les entitats locals sol·licitants de les ajudes regulades en els capítols I i II, títol II, d'aquesta ordre, serà la necessària per a sufragar els costos salarials totals, inclosa la cotització empresarial a la Seguretat Social per tots els conceptes en la mateixa quantitat que la fixada per al salari segons conveni col·lectiu vigent en la data de presentació de la sol·licitud, per cada treballador desocupat contractat.
  
3. La quantia màxima de la subvenció que percebran les entitats beneficiàries per a les ajudes previstes en el capítol III, títol II, serà igual al resultat de multiplicar el nombre de treballadors desocupats contractats pel nom de mesos de duració del contracte i per l'import del mòdul que li corresponga en funció del grup de cotització a la Seguretat Social del treballador contractat, d'acord amb el que estableix l'apartat 4 d'aquest article.
  
4. Els mòduls corresponents a cada grup de cotització dels treballadors contractats pels beneficiaris de les subvencions determinats en l'article 2.2 d'aquesta ordre seran els següents:
  
- Mòdul A: els costos salarials totals que se subvencionaran pujaran a una vegada i mitja l'Indicador Públic de Renda d'Efectes Múltiples (IPREM) vigent cada any, inclosa la part proporcional de dues pagues extraordinàries per un import equivalent cada una d'elles a una mensualitat de l'IPREM, o la quantia prevista en conveni col·lectiu d'aplicació si aquesta és inferior, així com la corresponent cotització a la Seguretat Social per tots els conceptes, per cada treballador contractat en els grups de cotització de la Seguretat Social 10 i 11.
  
- Mòdul B: els costos salarials totals que se subvencionaran pujaran a dues vegades l'Indicador Públic de Renda d'Efectes Múltiples (IPREM) vigent cada any, inclosa la part proporcional de dues pagues extraordinàries per un import equivalent cada una d'elles a una mensualitat de l'IPREM, o la quantia prevista en conveni col·lectiu d'aplicació si aquesta és inferior, així com la corresponent cotització a la Seguretat Social per tots els conceptes, per cada treballador contractat en els grups de cotització de la Seguretat Social 9 al 5, ambdós inclusivament.
  
- Mòdul C: els costos salarials totals que se subvencionaran pujaran a tres vegades l'Indicador Públic de Renda d'Efectes Múltiples (IPREM) vigent cada any, inclosa la part proporcional de dues pagues extraordinàries per un import equivalent cada una d'elles a una mensualitat de l'IPREM, o la quantia prevista en conveni col·lectiu d'aplicació si aquesta és inferior, així com la corresponent cotització a la Seguretat Social per tots els conceptes, per cada treballador contractat en els grups de cotització de la Seguretat Social 4 a l'1, ambdós inclusivament.
  
5. Les esmentades quanties màximes es reduiran proporcionalment en funció de la jornada realitzada, quan els contractes es concerten a temps parcial.
  
Capítol II
  
Procediment per a la concessió de les ajudes
  
Article 7. Forma i termini de presentació de sol·licituds
  
1. Les sol·licituds per a l'obtenció de les ajudes regulades en aquesta ordre hauran d'adreçar-se al Servici Valencià d'Ocupació i Formació (SERVEF), i es presentaran en un imprés normalitzat a les corresponents direccions territorials d'Ocupació o en qualsevol altra de les formes establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació a través del corresponent registre telemàtic, d'acord amb l'article 38.9 de l'esmentada Llei i l'article 7.1 del Decret 18/2004, de 13 de febrer, del Consell de la Generalitat Valenciana, de creació del Registre Telemàtic de la Generalitat Valenciana.
  
2. Quan la sol·licitud no reunisca els requisits establits en aquesta ordre o no s'hi adjunte la documentació que, d'acord amb ella, resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, es requerirà l'entitat sol·licitant que en el termini de deu dies esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de l'esmentada Llei.
  
3. Les sol·licituds hauran de presentar-se en el termini d'un mes a comptar des de l'endemà de la publicació d'aquesta ordre.
  
Article 8. Documentació que cal presentar
  
A) Les sol·licituds presentades d'acord amb el que estableix l'article 7 d'aquesta ordre, que hauran d'estar firmades pel representant legal de l'organisme o de l'entitat, hauran d'anar acompanyades, amb caràcter general, de la documentació següent:
  
1. Memòria de l'actuació que cal realitzar, que es presentarà en model normalitzat facilitat pel SERVEF, i que haurà de reunir, en tot cas, els requisits establits per a cada programa en aquesta ordre.
  
En aquesta Memòria caldrà indicar-hi el projecte o els projectes o les actuacions per a les quals se sol·licita ajuda per ordre de prioritat, si és el cas.
  
En els cas de realització d'obres, la memòria s'acompanyarà del projecte i dels plànols quan el tipus d'obra així ho exigisca.
  
2. Dades de domiciliació bancària seguint el model facilitat a aquest efecte (fitxa de manteniment de tercers), excepte si s'ha presentat abans davant del SERVEF i no hi ha hagut variació, cas en què s'indicarà el compte en què es practicarà l'ingrés.
  
B) A més, amb caràcter particular:
  
1. Si l'entitat sol·licitant de la subvenció és una corporació local o una entitat que en depén o hi està vinculada, caldrà adjuntar-hi:
  
a) Certificat del secretari de la corporació local o de l'òrgan equivalent de l'acord d'aprovació del projecte de l'obra o el servici per a la qual se sol·licita la subvenció.
  
b) Certificat del secretari de la corporació local o de l'òrgan equivalent en què conste que l'entitat sol·licitant de la subvenció disposa d'assignació pressupostària suficient per a fer-se càrrec de les partides pressupostàries no subvencionades pel SERVEF per a la realització de l'obra o del servici de què es tracte.
  
2. Si l'entitat sol·licitant és una entitat sense ànim de lucre o una corporació de dret públic, haurà d'adjuntar a més:
  
a) Fotocòpia compulsada del DNI de la persona que, en nom i representació de l'entitat, sol·licita la concessió de la subvenció, així com mandat o poder de representació per a actuar en nom i representació de l'entitat.
  
b) Fotocòpia compulsada de l'escriptura publica i dels estatuts de constitució de l'entitat sol·licitant en què resulte acreditada l'absència d'ànim de lucre, en els supòsits en què la sol·licitant fora una entitat d'aquesta naturalesa.
  
c) Si és el cas, documentació acreditativa de trobar-se al corrent el sol·licitant en el compliment de les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV de 21 de juny de 1996), la validesa de la qual haurà d'estendre's a la data d'acabament del termini de presentació de sol·licituds.
  
Article 9. Tramitació i valoració de les sol·licituds
  
1. La concessió de les ajudes es realitzarà mitjançant concurrència competitiva, entenent per això la que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment, de les citades sol·licituds entre si, d'acord amb els criteris establits en aquesta convocatòria; s'estimaran les sol·licituds a què s'haja atorgat major valoració, fins que s'extingisca el crèdit pressupostari
  
2. Una vegada rebudes les sol·licituds seran analitzades per una comissió de valoració que, atenent els criteris i requisits establits per a cada una de les ajudes arreplegades en aquesta ordre i, d'acord amb la disponibilitat pressupostària, estendrà una acta en què es determinaran els projectes seleccionats, així com l'import de l'ajuda que individualment s'haja assignat a cadascun.
  
3. La comissió de valoració esmentada en el punt anterior estarà formada per cinc membres amb la composició següent: president, el cap de l'Àrea de Foment d'Ocupació, o la persona en qui delegue; quatre vocals: un per cada servici Territorial de Foment d'Ocupació i un cap de Servici de l'Àrea de Foment d'Ocupació, qui actuarà com a secretari, o les persones en què aquestos deleguen.
  
4. Aquesta Comissió de Valoració, en tant que òrgan col·legiat, s'ajustarà en el funcionament al règim establit en els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Aquest òrgan podrà ser assessorat per experts externs al SERVEF, especialment en el cas del Programa d'Ajudes a les Actuacions Mediambientals (PAMER).
  
5. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que considere necessaris per a resoldre sobre la sol·licitud presentada.
  
Article 10. Resolució i recursos
  
1. La competència per a conéixer i resoldre sobre les sol·licituds formulades correspon a la directora general del SERVEF o a l'òrgan que delegue.
  
2. El termini màxim per a resoldre i notificar la resolució procedent serà de tres mesos.
  
3. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
4. Quan l'import de la proposta provisional de la subvenció siga inferior a la que figura en la sol·licitud presentada, es podrà demanar del beneficiari que reformule la sol·licitud per ajustar els compromisos i les condicions a la subvenció atorgable.
  
5. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions a què haja de subjectar-se l'entitat beneficiària, i serà notificada als interessats en els termes previstos en l'article 58 de la Llei 30/1992 abans mencionada.
  
6. Si després de la resolució de les ajudes, i una vegada exhaurida la dotació inicial, es produïren minoracions en les ajudes concedides a conseqüència de l'alteració de les circumstàncies dels projectes aprovats, l'incompliment de les condicions i dels terminis establits en la resolució, la falta de justificació de les despeses realitzades o d'altres circumstàncies, i es generara per això un crèdit disponible, el crèdit podrà ser utilitzat per a la mateixa línia en aquelles sol·licituds que, complint tots els requisits, van ser valorades positivament i no van poder ser ateses per falta de disponibilitat pressupostària.
  
7. Contra les resolucions que es dicten a l'empara d'aquesta ordre, que esgota la via administrativa, podran els interessats interposar-hi un recurs contenciós administratiu en el termini de dos mesos a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa o, potestativament, un recurs de reposició davant de l'òrgan que ha dictat aquesta disposició en el termini d'un mes a comptar des de l'endemà de la publicació de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això, sense perjuí de la possibilitat que els interessats puguen exercitar-ne, si és el cas, qualsevol altre que consideren procedent
  
8. Davant de la desestimació per silenci administratiu, contra l'acte presumpte s'hi podrà interposar idèntic recurs en el termini de sis mesos a comptar des que haguera finalitzat el termini que, per a dictar i notificar la resolució expressa, es menciona en l'apartat 2 d'aquest article, de conformitat amb el que preveu l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjuí del que disposen els articles 116 i 117, abans mencionats.
  
Article 11. Resolució de pagament i resolució d'incidències
  
L'òrgan competent per a efectuar el reconeixement d'obligacions i la proposta de pagament de la subvenció, així com per a resoldre les incidències que es produïsquen després de la concessió de les ajudes, com ara pròrrogues de terminis, modificacions justificades del projecte inicial o qualsevol variació de les condicions particulars de la concessió, serà el director territorial d'Ocupació corresponent, per delegació de la directora general del SERVEF.
  
Article 12. Termini de justificació
  
La justificació haurà de realitzar-se en el termini que especifique la resolució de concessió i, com a màxim, fins al 21 de novembre de 2005.
  
Si per causes motivades com cal, el beneficiari de la subvenció presentara la justificació després del termini indicat, es podrà detraure de la subvenció concedida la quantia corresponent al nombre de dies que hagen originat el retard.
  
En el cas que els beneficiaris siguen corporacions locals o entitats d'elles dependents, i que sobrevinguen causes excepcionals, justificades com cal, que determinen la impossibilitat d'execució dins de l'exercici 2005, el pagament de la totalitat de la subvenció es realitzarà abans del 31 de desembre de 2005, i les entitats beneficiàries hauran de presentar prèviament, com a màxim fins al 21 de novembre de 2005, la documentació que acredite la iniciació de l'obra o del servici.
  
Article 13. Seguiment i control de les ajudes
  
1. Correspondrà a la Direcció General del SERVEF, per si mateixa o a través de les direccions territorials d'Ocupació, dur a terme la funció de control de les subvencions concedides, així com l'avaluació i el seguiment dels programes regulats en aquesta ordre.
  
2. Per a la realització d'aquestes funcions s'utilitzaran tots els mitjans que estiguen a disposició del SERVEF, fins i tot la contractació amb tercers i la col·laboració, en el marc que procedisca, amb la Inspecció de Treball i Seguretat Social.
  
3. A efectes de difusió pública, les obres o els servicis que es realitzen basant-se en aquesta ordre hauran d'identificar-se convenientment per cada municipi o entitat, d'acord amb les característiques de l'actuació, de manera que en les obres o els servicis conste, de manera expressa, la col·laboració del SERVEF i la realització per treballadors desocupats.
  
En cas de les ajudes adreçades a les corporacions locals i a entitats sense ànim de lucre cofinançades pel Fons Social Europeu, seran objecte de publicitat les actuacions d'acord amb el que disposa el Reglament de la Comissió 1.159/2000, de 30 de maig (DOCE L 130, de 31 de maig de 2000), sobre informació i publicació de les intervencions cofinançades pels Fons Estructurals
  
4. En la concessió de futures ajudes de programes de foment d'ocupació s'hi tindrà en compte el grau de compliment de les actuacions programades.
  
Article 14. Concurrència de subvencions
  
L'import de les ajudes o les subvencions previstes en aquesta ordre no podrà ser, en cap cas, d'una quantia que, aïlladament o en concurrència amb subvencions o ajudes d'unes altres administracions públiques o ens públics o privats, nacionals o internacionals, supere el cost de l'activitat que ha de realitzar el beneficiari.
  
Article 15. Modificació de la subvenció i incompliment
  
1. L'incompliment de les obligacions o les condicions establits en aquesta ordre i en la resolució i la concessió, després de la presentació de la sol·licitud d'unes altres ajudes públiques o privades que en conjunt superen el cost de l'activitat que ha de desenvolupar el beneficiari, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'aquesta, així com la concurrència d'unes altres causes arreplegades per l'article 37 de la Llei 38/2003, de 27 de novembre, General de Subvencions, donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. La tramitació del procediment s'ajustarà al que preveuen els articles 41 a 43 de l'esmentada Llei General de Subvencions.
  
Article 16. Avaluació de les actuacions subvencionades
  
Una vegada finalitzat l'exercici pressupostari, l'entitat beneficiària, en el termini de dos mesos, entregarà a les direccions territorials d'Ocupació, un informe descriptiu dels objectius aconseguits a conseqüència de les activitats subvencionades que n'acrediten l'eficàcia, amb especificació de les obres i dels servicis realitzats, contractes subscrits i pràctica professional adquirida pels treballadors.
  
Així mateix, l'entitat beneficiària queda obligada a facilitar quanta informació siga necessària i en la forma que es determine per la Direcció General del SERVEF a fi de realitzar l'avaluació dels objectius aconseguits com a conseqüència de les activitats subvencionades.
  
Títol II
  
Programa de Foment de l'Ocupació en Col·laboració
  
amb les Corporacions Locals
  
Capítol I
  
Programa de subvencions en l'àmbit de col·laboració
  
amb les corporacions locals per a la contractació
  
de treballadors desocupats en la realització d'obres
  
i de servicis d'interés general i social (EMCORP)
  
Article 17. Requisits i criteris per a la selecció de les obres i dels servicis
  
1. Les obres i servicis que calga realitzar sobre la base de la col·laboració entre el SERVEF i les entitats sol·licitants, hauran de complir els requisits següents:
  
a) Que es tracte d'obres i de servicis d'interés general i social i siguen competència de les corporacions locals, incloses aquelles obres i servicis que es realitzen sobre béns immobles que posen les entitats sol·licitants a disposició del SERVEF.
  
b) Que siguen executats per les entitats sol·licitants en règim d'administració directa.
  
c) Que en l'execució o la prestació s'hi afavorisca la formació i la pràctica professionals dels desocupats.
  
d) Que el percentatge mínim de treballadors desocupats que calga ocupar en la realització de l'obra o del servici siga del 75%.
  
e) Que les obres i els servicis es puguen executar en la totalitat dins de l'any natural de l'exercici pressupostari, llevat que concórreguen causes excepcionals, justificades com cal, que determinen la impossibilitat d'execució en aquest termini, supòsit en què podran ser aprovades les obres i els servicis sempre que puguen quedar finalitzades dins dels sis primers mesos de l'exercici pressupostari següent.
  
f) Que l'entitat sol·licitant de la subvenció dispose d'assignació pressupostària suficient per a fer-se càrrec de les partides pressupostàries no subvencionades pel SERVEF per a la realització de l'obra o del servici de què es tracte, la qual cosa s'acreditarà mitjançant la corresponent certificació de l'entitat.
  
El SERVEF considerarà, en tot cas, que l'entitat sol·licitant té l'assignació pressupostària corresponent quan haja sigut sol·licitat i obtingut del Banc de Crèdit Local d'Espanya o d'unes altres institucions financeres un crèdit complementari per a realitzar-lo.
  
g) Que, en el cas que les obres o els servicis siguen executats en una zona o una localitat amb cicles d'ocupació estacional siguen realitzades preferentment en períodes de baix nivell de contractació.
  
2. Entre les obres i servicis que complisquen els requisits de l'apartat anterior, s'hi donarà preferència a:
  
a) Les que sent de major interés general i social es realitzen preferentment en alguna de les activitats següents:
  
- Servicis d'utilitat col·lectiva, com ara millora de l'habitatge, revaloració d'espais públics urbans, transports col·lectius, comerços de proximitat, així com activitats que afecten la gestió de residus, gestió d'aigües, protecció i manteniment de zones naturals i les que incidisquen directament o indirectament en el control de l'energia.
  
- Servicis d'oci i culturals, com ara promoció del turisme, desenvolupament cultural local, promoció de l'esport i sector audiovisual.
  
- Servicis personalitzats de caràcter quotidià, com ara atenció d'infants, prestació de servicis a domicili a persones incapacitades o majors, ajuda a joves en dificultat i amb desarrelament social.
  
b) Els projectes que, en la realització, permeten la creació d'un nombre més gran de llocs de treball, utilitzant modalitats de contractació a temps parcial i que hi donen suport.
  
c) Els que acrediten un major nivell d'inserció laboral, bé mitjançant la incorporació directa dels treballadors a l'entitat sol·licitant a l'acabament del projecte o en el termini que s'acorde entre el SERVEF i l'entitat sol·licitant o qualsevol altra fórmula de previsió d'inserció laboral que, sent objectivable, es considere suficient pel SERVEF.
  
d) Projectes que tinguen, si és el cas, el finançament de les entitats sol·licitants per a realitzar accions complementàries que milloren l'eficàcia d'aquest programa, tenint en compte l'esforç inversor per a cada supòsit.
  
3. La Comissió de Valoració analitzarà les sol·licituds rebudes atenent els criteris de preferència fixats en l'apartat anterior; a aquestos efectes es podrà considerar, a més, el nivell i l'evolució de la desocupació dels municipis i de factors demogràfics per a repartir les ajudes entre les distintes entitats sol·licitants.
  
Article 18. Documentació específica
  
La memòria que, d'acord amb l'article 8 d'aquesta ordre, han de presentar les entitats sol·licitants, arreplegarà, almenys, els aspectes següents:
  
1. Denominació concreta de l'obra o del servici corresponent.
  
2. Nombre total de treballadors necessaris per a l'execució de l'obra o del servici.
  
3. Nombre de treballadors que cal ocupar procedents de la situació de desocupat, i percentatge que representa sobre el total dels treballadors que cal emprar en l'execució de l'obra o del servici.
  
4. Cost total pressupostat de l'obra o del servici.
  
5. Cost total pressupostat de la mà d'obra de treballadors desocupats.
  
6. Dates previstes per al començament i la terminació de l'obra o del servici.
  
7. Subvenció que se sol·licita al SERVEF.
  
8. Nombre de llocs de treball permanents que es crearan amb l'execució de l'obra o del servici i la justificació d'això.
  
9. Grau en què s'afavoreix la formació i la pràctica professionals dels treballadors.
  
10. Modalitats de contractació i nombre de treballadors afectats per cada modalitat.
  
Article 19. Inici de les obres o dels servicis
  
El començament de l'obra o del servici s'acreditarà mitjançant la presentació, per l'entitat beneficiària, en el termini de 30 dies des de la data d'inici efectiva, del document «Certificat d'inici», firmat pel secretari de l'ajuntament o de l'òrgan equivalent, en model normalitzat, davant de la direcció territorial d'Ocupació corresponent, amb indicació del nombre de treballadors desocupats previstos contractar. En els casos de força major o per causes justificades com cal que donen lloc al retard del començament de l'obra o del servici prevista en la memòria, el nou termini d'execució no podrà superar l'indicat en la lletra e) del número 1 de l'article 17 d'aquesta ordre.
  
Article 20. Liquidació de les ajudes
  
1. Una vegada rebut el certificat d'inici previst en l'article anterior, el SERVEF transferirà a l'entitat beneficiària corresponent una quantitat equivalent al 50% del total de la subvenció atorgada.
  
2. El 50% restant es transferirà quan l'entitat beneficiària haja certificat la despesa de la primera bestreta en les partides per a les quals va ser destinat, o quan haja justificat la totalitat de les despeses efectivament realitzades en concepte de salaris i de Seguretat Social, d'acord amb el que estableix l'article 21 d'aquesta ordre.
  
3. Els esmentats percentatges de bestreta podran variar en funció dels límits màxims que autoritze la Llei de Pressupostos de la Generalitat Valenciana.
  
Article 21. Acabament de les obres i dels servicis
  
Una vegada finalitzada l'obra o el servici, l'entitat beneficiària remetrà a la direcció territorial d'Ocupació corresponent, en el termini de dos mesos, la documentació següent:
  
1. Informe «Fi d'obra o de servici», en model normalitzat.
  
2. Memòria descriptiva i gràfica, seguint el model normalitzat, de l'actuació realitzada, amb especial referència a l'ocupació.
  
3. «Certificat de despesa final», igualment en model normalitzat, o, si és el cas, a través de l'aplicació informàtica SIDEC, que serà lliurada pel SERVEF als beneficiaris de les ajudes. S'hi adjuntarà, si és el cas, el justificant del reintegrament dels fons no utilitzats.
  
El reintegrament identificarà necessàriament i amb claredat, l'entitat beneficiària i la denominació de les obres o dels servicis en què es van contractar treballadors desocupats, a efectes de les subvencions atorgades.
  
No podran concedir-se unes altres ajudes en el mateix exercici ni en exercicis posteriors mentre no s'hagen reintegrat els fons no utilitzats.
  
Capítol II
  
Ajudes a les actuacions mediambientals (PAMER)
  
Article 22. Accions susceptibles de suport
  
1. Les ajudes previstes en aquest capítol seran destinades a la realització de tasques que, complint amb els requisits i els criteris establits per l'article 17, apartat 1 d'aquesta ordre, estiguen relacionades amb la millora de l'entorn natural i siguen promogudes per les entitats locals de la Comunitat Valenciana, especialment les següents:
  
a) Desbrossament selectiu de matoll, en muntanya arbrada.
  
b) Poda i aclarida d'arbratge.
  
c) Manteniment i millora de:
  
- tallafocs
  
- faixes de protecció
  
- camins forestals
  
- senders
  
- àrees recreatives a muntanyes públiques.
  
d) Manteniment de basses per a labors d'extinció d'incendis forestals.
  
e) Neteja i condicionament de llits i riberes de barrancs i rius.
  
f) Conservació de sòls.
  
2. Junt amb els costos salarials i de Seguretat Social corresponents als treballadors contractats d'acord amb el que disposen els articles 4 i 5 d'aquesta ordre, se subvencionarà l'adquisició d'equips de protecció individual (EPI) i la inversió en immobilitzat material que siguen necessaris per al desenvolupament de les tasques que calga realitzar.
  
Article 23. Quantia de les subvencions
  
La quantia de la subvenció que hagen de percebre les entitats sol·licitants serà l'establida en l'article 6 d'aquesta ordre i, a més:
  
a) Per a l'adquisició dels equips de protecció individual (EPI), material no inventariable, la subvenció màxima que es concedirà serà de 200 euros per cada lloc de treball subvencionat. Tindran la consideració d'EPI a efectes d'aquesta subvenció únicament els materials següents: ulleres, cascos, pantalons, pantalles, orelleres, guants, botes i jupetins amb logotip identificatiu.
  
b) La quantia de les subvencions que s'hagen de concedir per a l'adquisició d'immobilitzat material serà determinada per la Direcció General del SERVEF, d'acord amb els criteris de valoració previstos per la Comissió de Valoració entre els establits en l'article 26 d'aquesta ordre.
  
A causa de l'especialitat de les tasques objecte de subvenció assenyalades per l'article 22. d'aquesta ordre, es considerarà immobilitzat material, a efectes de subvenció, el material següent: desbrossadores, motoserres, trituradores, peladores i ferramentes manuals. Així mateix, com a ferramentes manuals se subvencionaran únicament les següents: aixades, destrals, podalls, pics, pales, forques, rastells i serres.
  
Article 24. Requisits específics dels treballadors
  
1. La contractació dels treballadors s'ajustarà al que estableixen els articles 4 i 5 d'aquesta ordre quant a requisits i col·lectius. No obstant això, sense perjuí dels que estableixen aquestos articles, i d'acord amb la legislació vigent, l'edat mínima de contractació serà de 18 anys.
  
2. Els treballadors s'integraran en brigades de treball, que estaran formades per un mínim de cinc treballadors, dels quals almenys quatre hauran de ser desocupats. Únicament seran objecte de subvenció els treballadors desocupats contractats.
  
3. El mínim de components assenyalat en l'apartat anterior haurà de ser mantingut durant tot el període subvencionat, circumstància que si no fóra complida originaria la corresponent minoració de la subvenció.
  
4. Tots els treballadors que componen la brigada iniciaran els treballs objecte de subvenció el mateix dia.
  
Article 25. Documentació específica
  
1. Les sol·licituds presentades d'acord amb el que estableix l'article 7.1 d'aquesta ordre hauran d'estar subscrites per l'alcalde-president de l'entitat local, i caldrà adjuntar-hi necessàriament, a més de la documentació exigida en l'article 8, el plànol o el croquis que facilite la localització geogràfica detallada de cadascuna de les actuacions.
  
La memòria exigida en l'article 8.A) d'aquesta ordre tindrà la conformitat de l'agent o del tècnic forestal o mediambiental, del guarda fluvial de la demarcació o dels seus respectius superiors jeràrquics.
  
2. Serà de l'exclusiva responsabilitat de les entitats locals beneficiàries, l'obtenció prèvia de les corresponents autoritzacions o dels permisos dels titulars públics o privats dels predis afectats pels treballs quan escaiga.
  
Article 26. Criteris de valoració de les sol·licituds
  
1. La Comissió de Valoració tindrà en compte com a criteris per a valorar les sol·licituds, a més dels assenyalats en l'article 17, apartat 2, lletres b), c) i d) d'aquesta ordre, els següents:
  
a) La superfície forestal del terme municipal o del valor ecològic.
  
b) Els sistemes previstos d'eliminació de residus generats.
  
c) Els rendiments de treball previstos per a cadascuna de les tasques.
  
d) La desocupació, per sectors, que hi haja an el municipi.
  
e) Les ajudes concedides i les actuacions realitzades en anteriors programes PAMER.
  
f) El nivell d'equipament en maquinària, en materials i en la resta d'immobilitzat material per a l'execució de les activitats objecte de subvenció i, en particular, en vehicles de transport.
  
g) L'interés de les actuacions amb vista a aconseguir una millor defensa davant dels incendis forestals.
  
2. Per a l'adequada valoració dels criteris assenyalats en l'apartat anterior, les entitats sol·licitants hauran de facilitar, si és el cas, al SERVEF les dades corresponents junts amb la sol·licitud de subvenció.
  
Article 27. Liquidació de les ajudes
  
1. Podran lliurar-se bestretes de les ajudes pel límit màxim autoritzat en la Llei d'Hisenda Pública de la Generalitat Valenciana o, si és el cas, pel límit màxim que autoritze la llei de Pressupostos de la Generalitat Valenciana per a l'exercici 2005, per a les transferències corrents.
  
El lliurament de bestretes s'efectuarà amb la presentació prèvia d'un certificat d'inici d'obres o de servicis, firmat pel secretari de l'ajuntament o de l'òrgan equivalent, en model normalitzat acreditatiu de les contractacions realitzades i que els treballadors contractats i els contractes amb ells subscrits compleixen els requisits establits en l'article 4 d'aquesta ordre.
  
2. L'import restant es pagarà quan l'entitat beneficiària haja justificat la totalitat de les despeses efectivament realitzades en concepte de salaris i Seguretat Social,
  
La liquidació de l'immobilitzat material i dels equips de protecció individual es realitzarà una vegada presentades les factures corresponents a les despeses efectuades.
  
Article 28. Acabament de les tasques
  
S'hi aplicarà el que disposa l'article 21 d'aquesta ordre.
  
En el cas d'adquisició d'equips de protecció individual i d'inversió en immobilitzat material, si no s'han presentat les corresponents factures a partir de la presentació del certificat d'inici de les obres i dels servicis, caldrà adjuntar-les juntament amb la documentació justificativa de l'acabament de les tasques.
  
CAPÍTOL III
  
Programa de subvencions en l'àmbit de la col·laboració
  
amb òrgans de l'administració General de l'Estat i els
  
seus organismes autònoms, amb les entitats autònomes
  
de la Generalitat Valenciana, les universitats i les institucions sense ànim de lucre, amb seu a la Comunitat Valenciana,
  
per a la contractació de treballadors desocupats
  
per a la realització d'obres i de servicis d'interés
  
general i social (EMORGA)
  
Article 29. Requisits i criteris per a la selecció de les obres i dels servicis
  
1. Les obres i els servicis que calga realitzar hauran de complir els requisits següents:
  
a) Que siguen obres o servicis que s'executen preferentment entre les activitats i les ocupacions que es determinen en la Resolució de 16 de setembre de 2004 (BOE núm. 247, de 13 d'octubre de 2004), del Servici d'Ocupació Estatal, per la qual es dóna publicitat a les activitats i les ocupacions que es consideren prioritàries per a l'aprovació de projectes d'interés general i social de l'Ordre de 19 de desembre de 1997, del Ministeri de Treball i Afers Socials.
  
b) Que siguen executats per les entitats sol·licitants en règim d'administració directa.
  
c) Que, en l'execució o la prestació s'hi afavorisca la formació i la pràctica professionals de desocupats.
  
d) Que la duració dels projectes no supere els nou mesos des de la data d'inici que, en tot cas, s'haurà d'efectuar dins de l'exercici en què s'aproven.
  
2. Entre les obres i els servicis que complisquen els requisits de l'apartat anterior s'hi farà una selecció en què es donarà major preferència:
  
a) Als projectes de major interés general i social.
  
b) Als projectes que acrediten un major nivell d'inserció laboral, bé mitjançant incorporació directa dels treballadors a l'entitat col·laboradora a l'acabament del projecte o en el termini que s'acorde entre l'entitat col·laboradora i el SERVEF o qualsevol altra fórmula d'inserció laboral que es considere suficient pel SERVEF.
  
c) Als projectes cofinançats per les entitats sol·licitants.
  
3. En cap cas seran objecte de subvenció aquelles sol·licituds presentades per les institucions sense ànim de lucre amb la finalitat d'executar obres.
  
Article 30. Inici de les obres o dels servicis
  
El començament de l'obra o del servici s'acreditarà mitjançant la presentació per l'entitat beneficiària en el termini de 30 dies des de la data d'inici efectiva, del document «Certificat de l'inici», en model normalitzat, subscrit pel representant de l'entitat, davant de la direcció territorial d'Ocupació corresponent, amb indicació del nombre de treballadors desocupats contractats per a això.
  
Article 31. Liquidació de les ajudes
  
1. Podran lliurar-se bestretes de les ajudes pel límit màxim autoritzat en la Llei d'Hisenda Pública de la Generalitat Valenciana o, si és el cas, pel límit màxim que autoritze la Llei de Pressupostos de la Generalitat Valenciana per a l'exercici 2005.
  
El lliurament de bestretes s'efectuarà amb la presentació prèvia del certificat d'inici d'obres o de servicis, en model normalitzat, acreditatiu de les contractacions realitzades i que els treballadors contractats i els contractes amb ells subscrits compleixen els requisits establits en l'article 4 d'aquesta ordre. Les entitats beneficiàries hauran d'adjuntar-hi, a més, una còpia dels contractes comunicats al centre SERVEF, o el justificant de la comunicació telemàtica i dels documents d'alta en la Seguretat Social.
  
En el cas que les entitats beneficiàries tinguen la condició jurídica d'ens de dret privat sense ànim de lucre, hauran d'acreditar, amb caràcter previ al cobrament de les bestretes sobre la subvenció concedida, haver depositat a disposició de la Conselleria d'Economia, Hisenda i Ocupació, per l'import de la citada bestreta, la corresponent garantia mitjançant efectiu, valors o aval bancari. La garantia serà lliurada quan tinga lloc l'acreditació que les subvencions atorgades s'han aplicat als fins per als quals es van concedir i que aquestes han sigut justificades de conformitat. A aquestos efectes, el director territorial d'Ocupació expedirà el certificat que així ho acredite, i la directora general del SERVEF resoldrà sobre l'alçament de l'aval.
  
2. L'import restant serà pagat quan l'entitat beneficiària haja justificat la totalitat de les despeses efectivament realitzades en concepte de salaris i de Seguretat Social. Amb aquest fi, les entitats beneficiàries remetran a la direcció territorial d'Ocupació corresponent, en el termini de dos mesos, el certificat acreditatiu de la terminació de l'obra o del servici en model normalitzat o, si és el cas, a través de l'aplicació informàtica SIDEC, que lliurarà el SERVEF als beneficiaris de les ajudes. Aquest document haurà de ser acompanyat de les còpies compulsades de les nòmines dels treballadors, així com dels TC-1 i TC-2, amb reintegrament, si és el cas, al SERVEF dels fons no utilitzats. La comunicació del reintegrament es remetrà a la direcció territorial d'Ocupació corresponent.
  
3. En el cas que les entitats beneficiàries no s'acullen al règim de bestretes, el lliurament de la subvenció es realitzarà amb la presentació prèvia de la documentació justificativa de la despesa efectuada d'acord amb el que estableix el punt anterior.
  
Els certificats a què al·ludeixen els punts 1 i 2 d'aquest article s'estendran en el model normalitzat que a aquest efecte facilitarà la direcció territorial d'Ocupació.
  
DISPOSICIONS ADDICIONALS
  
Primera
  
Aquesta convocatòria queda condicionada a l'existència en els pressupostos econòmics de l'any 2005, de crèdit adequat i suficient per a això. A aquest efecte, s'haurà de publicar en el Diari Oficial de la Generalitat Valenciana l'ordre de la Conselleria d'Economia, Hisenda i Ocupació per la qual es donarà publicitat a les línies de crèdit i a l'import global màxim destinat a la concessió de les ajudes previstes en aquesta disposició. Per tant, s'entendrà que el termini màxim per a resoldre i notificar la resolució procedent a què es refereix l'article 10.2, començarà a comptar des de la data de publicació de la citada Ordre.
  
Segona
  
En l'àmbit de les subvencions dirigides a les Corporacions Locals, arreplegades en el Capítol I del Títol II d'aquesta ordre, es prioritzaran aquells projectes que es desenvolupen en municipis en què l'ocupació puga resultar afectat per la concurrència de circumstàncies climatològiques adverses. A aquestos efectes es consideraran els projectes dels termes municipals que es determinen reglamentàriament.
  
Tercera
  
Amb caràcter excepcional, el SERVEF podrà subscriure convenis de col·laboració amb els beneficiaris de les ajudes previstes en aquesta ordre, en els qual es fixaran les activitats que calga desenvolupar, els programes i els objectius que es perseguisquen, les ajudes que es concedisquen i les altres condicions necessàries per a executar-les, de conformitat amb el que preveu aquesta ordre de convocatòria.
  
Per al correcte compliment dels objectius previstos en el capítol II del títol II, s'establirà, en cas necessari, el corresponent instrument de col·laboració amb l'òrgan o els òrgans competents de l'administració mediambiental autonòmica.
  
Quarta
  
Els models normalitzats a què al·ludeix aquesta ordre es troben a disposició de les entitats sol·licitants en la direcció d'internet «http://www.servef.es» i a les direccions territorials d'Ocupació del SERVEF.
  
Cinquena
  
Per a allò no previst en aquesta ordre, de conformitat amb el que estableix el Reial Decret 2.673/1998, d'11 de desembre, s'hi aplicaran les ordres de 19 de desembre de 1997 i de 26 d'octubre de 1998, del Ministeri de Treball i Afers Socials, i la resta de normativa de desplegament.
  
Les competències atribuïdes en la citada normativa a òrgans de l'administració de l'Estat han d'entendre's fetes, mutatis mutandis, als corresponents òrgans de la Generalitat Valenciana en virtut de les funcions i dels servicis transferits mitjançant el Reial Decret citat.
  
Així mateix, s'hi aplicarà la Llei 38/2003, de 27 de novembre, General de Subvencions, en els termes previstos en la disposició transitòria.
  
Sisena
  
En el cas que els documents exigits ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser adreçats, la identificació del procediment en què estiguen i no hagen transcorregut més de cinc anys des de l'acabament del procediment a què corresponguen.
  
En els casos d'impossibilitat material d'obtenir el document, l'òrgan competent podrà demanar al sol·licitant que el presente o, si no és possible, que acredite per uns altres mitjans els requisits a què es refereix el document abans de la formulació de la proposta de resolució.
  
DISPOSICIONS FINALS
  
Primera
  
Es faculta la directora general del SERVEF per a dictar les instruccions i adoptar les mesures que considere oportunes per al desenvolupament i l'aplicació d'aquesta ordre, així com per a regular la intervenció dels agents socials als efectes del que disposa aquesta, a través dels òrgans de participació que es determinen.
  
Al seu torn, es delega en la directora general del SERVEF la competència per a l'ampliació dels terminis de presentació de justificacions, ja siguen d'inici de les activitats, ja siguen de justificació de despeses, amb caràcter excepcional, quan concórreguen circumstàncies motivades com cal que impossibiliten la presentació de la justificació en els terminis assenyalats.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Contra aquest acte, que esgota la via administrativa, els interessats podran interposar-hi un recurs contenciós administratiu en el termini de dos mesos a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa o, potestativament, un recurs de reposició davant de l'òrgan que ha dictat aquesta disposició en el termini d'un mes a comptar des de l'endemà de la publicació, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això, sense perjuí de la possibilitat que els interessats puguen exercitar-ne, si és el cas, qualsevol altre que consideren procedent.
  
València, 30 de desembre de 2004
  
El conseller d'Economia, Hisenda i Ocupació,
  
GERARDO CAMPS DEVESA